ЦIыхухэм я псэупIэхэр зыхуэдэри къыхатхыкIынущ
2020 гъэм и жэпуэгъуэ мазэм ди къэралым цIыхухэр къыхэтхыкIынымкIэ щрагъэкIуэкIыну лэжьыгъэхэр къызэрагъэпэщынущ бжыгъэхэр зи лъабжьэ иджырей технологием тету. КъыхэтхыкIыныгъэр къызэзыгъэпэщынухэм унагъуэхэр къыщызэхакIухькIэ зыхуэфащэ программэхэр зэрыт планшетхэр яIыгъынущ.
Иужьрей илъэсипщI зыбжанэм статистикэм нэрылъагъуу зиужьащ икIи кIуэтэху къыхэтхыкIыныгъэхэр нэхъ тэмэму ирагъэкIуэкI. Ауэ абы къыдэкIуэу къэгъэлъэгъуапхъэщ къыхэтхыкIыныгъэхэр езыгъэкIуэкIхэм я языныкъуэ упщIэхэм цIыху-хэм жэуап тэмэм къратыну зэрафIэмыфIыр. Апхуэдэ упщIэхэм ящыщщ цIыхухэм я псэупIэм и щытыкIэр.
АтIэ сыт фэтэрхэм, псэупIэ унэхэм я щытыкIэм ехьэлIауэ къыхэтхыкIыныгъэм къыхагъэхьар зи мыхьэнэр? Абы теухуа информацэ тэмэмыр сэбэп хъунущ псэупIэкIэ нэхъ хуэмыщIахэр зыхуэдизыр гъэбелджылынымкIэ икIи зыхуэфащэ къэрал унафэхэр къэщтэнымкIэ. КъыхэтхыкIыныгъэхэм нэрылъагъу къащIынущ Урысейм псэупIэ кхъахэу, ущIэс мыхъужыну щыIэхэр зыхуэдизыр, къызэрыгуэкI тыншыпIэхэр ямыIэу псэухэм я бжыгъэр.
Ди республикэр къапщтэмэ, 2010 — 2019 гъэхэм къриубыдэу мыбы фэтэр мин 29,4-рэ щащIащ, псори зэхэту метр зэбгъузэнатIэ мелуани 3,6-рэ хъууэ. Федеральнэ статистикэ къэпщытэныгъэхэм къызэрагъэлъагъуэмкIэ, КъБР-м и псэупIэ унэхэм я процент 94,8-м псы щIэтщ. Канализацэ процент 84,9-м яIэщ, унэхэм я процент 95,2-р газкIэ ягъэплъ.
